Document ID: 32012D0097

DECIZIA 2012/97/PESC A CONSILIULUI
din 17 februarie 2012
de modificare a Deciziei 2011/101/PESC privind măsuri restrictive împotriva Zimbabwe
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 29,
întrucât:
(1)
La 15 februarie 2011, Consiliul a adoptat Decizia 2011/101/PESC privind măsuri restrictive împotriva Zimbabwe (1).
(2)
Pe baza unei reexaminări a Deciziei 2011/101/PESC, măsurile restrictive ar trebui reînnoite până la 20 februarie 2013.
(3)
Cu toate acestea, nu mai există motive pentru menținerea anumitor persoane și entități pe lista persoanelor și entităților cărora li se aplică măsurile restrictive prevăzute în Decizia 2011/101/PESC.
(4)
În vederea facilitării în continuare a dialogului dintre UE și guvernul din Zimbabwe, interdicția de călătorie impusă celor doi membri ai echipei pentru reangajare din guvernul Zimbabwe incluși pe listă în temeiul Deciziei 2011/101/PESC ar trebui să fie suspendată.
(5)
Informațiile referitoare la anumite persoane și entități din lista din anexa la Decizia 2011/101/PESC ar trebui actualizate,
ADOPTĂ PREZENTA DECIZIE:
Articolul 1
Decizia 2011/101/PESC a Consiliului se modifică după cum urmează:
1.
Articolul 10 se înlocuiește cu următorul text:
„Articolul 10
(1) Prezenta decizie întră în vigoare la data adoptării.
(2) Prezenta decizie se aplică până la 20 februarie 2013.
(3) Măsurile menționate la articolul 4 alineatul (1), în măsura în care se aplică persoanelor incluse în lista din anexa II, se suspendă până la 20 februarie 2013.
(4) Prezenta decizie este reexaminată permanent și este reînnoită sau modificată, după caz, în situația în care Consiliul apreciază că obiectivele acesteia nu au fost atinse.”
2.
Anexa se înlocuiește cu textul care figurează în anexa I la prezenta decizie și termenul „anexă” se înlocuiește cu termenul „anexa I” pe parcursul întregii Decizii 2011/101/PESC.
3.
Anexa II la prezenta decizie se adaugă ca anexa II la Decizia 2011/101/PESC.
Articolul 2
Prezenta decizie întră în vigoare la data adoptării.
Adoptată la Bruxelles, 17 februarie 2012.

Labels: 18
5
11